Line Barfod (EL), 2008-05-09:
Jeg vil gerne takke for debatten og give fru Margrethe Vestager ret i, at det er meget sjældent, at Enhedslisten får vedtaget et beslutningsforslag, før det kommer til første behandling.
Det er - så vidt jeg husker - kun sket én gang tidligere, og det handlede om SAS, og at deres hoteller ikke skulle medvirke til prostitution.
Men vi synes, det er rigtig godt, at justitsministeren har lyttet til Folketinget og nu er indstillet på, at der skal være en særskilt undersøgelseskommission på det her område.
Den køreplan, der er lagt frem, viser jo, at der kommer en undersøgelseskommission i forbindelse med det forslag, vi har fremsat, så hvis ellers PET-kommissionen overholder det, de har sagt, om at fremkomme med noget til efteråret, vil det jo tage lige så lang tid som den køreplan, ministeren nu har fremlagt.
Så vi er jo enige om, at vi skal have sat undersøgelserne i gang om, hvor man kan være rent fysisk, hvem der kan sidde i kommissionen osv.
Men vi synes også, det er væsentligt, at vi her i Folketinget holder fast i at diskutere - som flere også har været inde på - hvad det så er, der skal undersøges, ligesom vi synes, det er vigtigt at holde fast i, at det her ikke skal være en ny kommission, som er 10 år om det.
Noget af det, der er blevet påpeget har været problemet med den siddende PET-kommission,
er jo, at man ikke har sørget for, at de mennesker, der sad der, blev fritaget for andet arbejde, og derfor er det noget af det, som vi vil være optaget af, når vi skal se på, hvordan der skal udpeges folk til at sidde i kommissionen, nemlig at vi så skal sikre, at der også er midler til, at de kan frigøres fra andet arbejde og ikke skal varetage fuldtidsarbejde andre steder samtidig.
Det tror vi er vigtigt, ligesom vi tror, det er væsentligt, at vi i Folketinget får en diskussion af, hvad det er for en ekspertise, som vi mener skal indgå i kommissionen.
Det synes vi er meget væsentligt at få undersøgt, så man får den viden frem.
Det er alt det, der også indgår i den forskning, der er rundtomkring, om, hvad det er, der får nogle til at blive ekstreme.
Men vi mener også, det er vigtigt at få set på, hvad det er, der får myndigheder til at sige, at de med henvisning til en større sag, hvad enten det så har været samarbejdet med Mossad eller USA, eller hvem det nu har været, hvad der nu har været baggrunden, kunne tillade sig ikke at gribe ind i forhold til den her bande og dermed kunne tillade, at de kunne fortsætte med at lave røverier, planlægge kidnapninger osv., som gik ud over andre mennesker.
Det synes vi er rigtig vigtigt at få undersøgt.
Der har været mange sager fremme i medierne, og vi synes, det er væsentligt, at vi i underudvalget under Udvalget for Forretningsordenen, der nu skal viderebehandle det her forslag, får debatten om, hvilke af de her ting der skal indgå ud over det, som vi har listet op i vores beslutningsforslag.
Der har været sagen om lægen, der gav oplysninger og i nogle tilfælde hjalp med noget af det, der skulle bruges, hvis man skulle foretage kidnapninger osv., men som ikke blev retsforfulgt.
Hvad der var baggrunden for det, synes vi er væsentligt også at tage med ind i overvejelserne om, om det skal undersøges.
Der har været diskussionen om Force 17, og det kan også være noget af det, man skal se på.
Men hvad skete der med den henvendelse, hvorfor har man ikke taget den op?
Det kan også være, der er andre ting, som andre mener bør undersøges, og det synes jeg skal med ind i vores overvejelser, og jeg synes, at vi skal opfordre alle, der ligger inde med oplysninger, til at komme frem med dem nu, så vi kan få det med i kommissoriet.
Og jeg håber meget, at alle Folketingets partier i det videre arbejde vil være indstillet på, at vi skal have et bredt kommissorium, som sørger for, at vi får undersøgt den her sag ordentligt, så vi ikke havner i en situation, hvor det kun er nogle få ting, der bliver undersøgt, og at man så igen om nogle år vil se, at der kommer alt muligt nyt frem, og at der bliver ved med at være teorier om, hvorfor det ene og det andet skete.
Vi synes, det er afgørende at få en kommission, som virkelig kan komme i dybden, og som forhåbentlig kan få afsluttet det, der handler om, hvad det var, der skete.
Det synes vi er afgørende.
Så tak til justitsministeren for at have fulgt det, der lå i vores forslag, om, at vi får en kommission, og en opfordring til alle om, at vi får et rigtig godt arbejde om, hvad der skal indgå i undersøgelsen i kommissionen.